b'\n_START_ARTICLE_\nVladimir Turina\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini carinskega uslu\xc5\xbebenca Ivana Turine. \xc5\xa0ole je obiskoval v raznih krajih, leta 1935 pa je diplomiral na Fakulteti za gospodarstvo in trgovske vede v Trstu. Po diplomi je slu\xc5\xbeboval v raznih krajih, po osvoboditvi pa se je na povabilo pokrajinskega narodnoosvobodilnega sveta vrnil v Trst. Od oktobra 1946 do novembra 1947 je bil profesor na Slovenski trgovski akademiji, od novembra 1947 do septembra 1954 ravnatelj Trgovske strokovne \xc5\xa1ole v Trstu, od 1. oktobra 1954 do upokojitve 1975 pa ravnatelj Trgovsko tehni\xc4\x8dnega zavoda \xc5\xbdiga Zois v Trstu. Turina je bil \xc5\xbee v mladih letih aktiven v mladinskih dru\xc5\xa1tvih. Leta 1924 je bil soustanovitelj Dru\xc5\xa1tva slovenskih srednje\xc5\xa1olcev Nicolo Tommasi v Trstu, \xc4\x8dlan in zadnji predsednik mladinskega dru\xc5\xa1tva Zarja v Rojanu in \xc4\x8dlan ter zadnji predsednik Dru\xc5\xa1tva slovenskih srednje\xc5\xa1olcev iz Italije v Ljubljani._NEWLINE_Uredil in sodeloval je pri pisanju kataloga 20 let Trgovinskega tehni\xc4\x8dnega zavoda. (COBISS) V soavtorstvu je napisal u\xc4\x8dbenik Trgovsko ra\xc4\x8dunstvo in knjigovodstvo\xc2\xa0: za ni\xc5\xbeje trgovske strokovne \xc5\xa1ole. (COBISS) Kot gospodarski strokovnjak pa je v soavtorstvu napisal iz\xc4\x8drpno in z dokumenti podprto razpravo za mednarodno konferenco o manj\xc5\xa1inah v Trstu Zgodovinski in politi\xc4\x8dni oris gospodarskega \xc5\xbeivljenja Slovencev v Italiji.(COBISS) Z gospodarskimi in drugimi \xc4\x8dlanki je od 1947 do smrti sodeloval v tr\xc5\xbea\xc5\xa1kem listu Gospodarstvo. Predaval pa je tudi na Radiu Trst A, Radiu Koper in RTV Ljubljana.'